AARHUS: "Ikke i drift" står der søndag på letbanetogenes digitale skilte.

Men togene er skam i drift, oplyser Midttrafik på deres hjemmeside.

Det er bare vintertiden, der driller.

"Der er tekniske problemer på grund af overgangen til vintertid. Det betyder, at alle tog står som "ikke i drift", selvom der køres efter køreplanen, skriver Midttrafik på deres hjemmeside.

Der vises heller ikke afgange på de små infotavler i Aarhus.

Derfor køres der så vidt muligt med manuel skiltning forrest i togene.

Køreplaner for letbanen kan fortsat ses på midttrafik.dk og på rejseplanen.dk.

Problemet forventes først løst fra og med de første afgange mandag morgen.